Al 22 liggame gevind ná Nepalese vliegrampDie vliegtuigwrak. (Foto: Man Bahadur Basyal / Nepalese polisie / AFP) Die liggame van al 22 mense aan boord die passasiersvliegtuig wat oor die naweek in die Himalajas neergestort het, is gevind. “Alle liggame is nou gevind,” het Deo Chandra Lal Karn, woordvoerder van die Burgerlugvaartowerheid, Dinsdag aan AFP gesê. Tien van die liggame is reeds Maandag per helikopter na die hoofstad Katmandoe geneem. Die oorblywende 12 liggame kon egter nog nie bereik word nie weens gure weer wat in dié stadium die herwinningsoperasie belemmer. Sommige van die slagoffers was gesinslede – ouers en kinders – wat saam op reis was. Die passasiersvliegtuig van die Nepalese lugdiens Tara Air het Sondagoggend kontak met lugverkeerbeheer verloor kort nadat dit in die westelike dorp Pokhara opgestyg het. Die vliegtuig was op pad na die gewilde toeristedorp Jomsom. Vlugte tussen die twee gebiede duur gewoonlik net 20 minute. Sowat 60 mense, onder wie lede van die weermag, polisie, reddingswerkers, berggidse en plaaslike inwoners, het sedert Sondag na die vliegtuig help soek voor daar Maandag op wrakstukke afgekom is. Dit het besaai oor ŉ berghang gelê en die vliegtuig se registrasienommer, 9N-AET, kon duidelik op ŉ stuk vlerk gesien word. Die oorsaak van die ongeluk moet nog bevestig word, maar Dev Raj Subedi, woordvoerder van die Pokhara-lughawe, het Maandag gesê die vliegtuig het nie in die lug aan die brand geslaan nie. Gesinne uitgewis Vier Indiërs en twee Duitsers was aan boord die vliegtuig ten tyde van die ongeluk. Van die ander passasiers sluit 16 landsburgers van Nepal in, onder wie ŉ ingenieur, sy vrou en hul twee dogters wat pas van die VSA teruggekeer het. Die vier Indiërs was ŉ geskeide paartjie en hul dogter en seun, onderskeidelik 15 en 22 jaar oud, op ŉ gesinsvakansie. “Daar was ’n hofbevel wat die pa beveel om elke jaar vir 10 dae tyd saam met die gesin deur te bring, so hulle was op vakansie,” het die Indiese polisiebeampte Uttam Sonawane aan AFP gesê. Tara Air is ŉ filiaal van Yeti Airlines, ŉ binnelandse lugdiens in private besit wat baie afgeleë bestemmings in Nepal bedien. In 2016 is 23 lewens op dieselfde roete geëis toe ŉ vliegtuig teen ŉ berghang vasgevlieg het.